**משפחת אברג'יל** היא משפחת פשע ישראלית, המנהלת ארגון שהוא חלק מהפשע המאורגן בישראל. בראש הקבוצה עמד יעקב אברג'יל עד מותו בשנת 2002, והיא מתנהלת כיום בחסות יצחק (איציק) אברג'יל, אחיו מאיר אברג'יל ואברהם (איבי) אברג'יל. פעילותם הבלתי חוקית כוללת סחר בסמים בישראל ובארצות הברית, רצח, סחיטה, מעילה, הלבנת הון, שליטה בבתי קזינו בלתי חוקיים ופשעים אחרים. ב-2006 נחשב אברג'יל לאחד מששת תאי הפשע המאורגן הגדולים בישראל, ולאחד מ-40 יבואני הסמים הגדולים בעולם לארצות הברית.

לפי העיתון הבריטי הגארדיאן, ב-2013 הייתה משפחת אברג'יל אחד מקרטלי הסמים הגדולים בעולם, בין היתר בזכות פרשיית המעילה בבנק למסחר.

היסטוריה
--------

### ההורים

הורי המשפחה הם עולים ממרוקו - שלום, אלכוהוליסט שחי מקצבת נכות, וג'וג'ו, שעבדה במשק בית. בני המשפחה הם מאיר, יעיש, יעקב, אברהם ואלי. הצעיר מבניהם הוא העבריין יצחק אברג'יל.

### יעקב

יעקב נרצח בסכסוך עבריינים. ב-22 ביוני 2002 הוא נרצח בהיותו אב לחמישה וסב לשניים. הוא נורה מתחת לביתו לעיני ילדיו. הוא הגיע סמוך לחצות, יחד עם אשתו ושני ילדיו, בני 13 ו-3, לביתם ברחוב דוד כוכבי ברחובות. אברג'יל הרים את בנו הפעוט בידיו ויצא מהמכונית, בעוד אשתו ובנו הבכור יוצאים מהצד השני שלה. לפתע הגיח רעול פנים ממכונית שעצרה בסמוך וירה בו מספר כדורים בפלג גופו העליון. בנו בן השלוש שהיה בזרועותיו, לא נפצע מהירי. אשתו של אברג'יל הספיקה לראות את החשוד נמלט ברכב שהמתין לו. אברג'יל נפצע קשה מאוד, הועבר לקבלת טיפול רפואי בבית החולים קפלן, ולאחר שלוש שעות מת מפצעיו.

### מאיר

מאיר אברג'יל, 12 בינואר 2011
מאיר נחשב ל"מוח" שמאחורי משפחת הפשע. הוא נשוי לרינת ומתגורר עם משפחתו בכפר טרומן. במאי 2015 נעצר מאיר אברג'יל עם עוד 43 אחרים במסגרת פרשיית 512. הוא שוחרר למעצר בית ב-2016, כשקרס התיק, וביוני 2018 חתם על הסדר טיעון עם הפרקליטות, שבמסגרתו ירצה חמש שנות מאסר – בקיזוז התקופה שבה כבר ישב במעצר עד ששוחרר למעצר הבית – בתמורה להודאתו בעבירות של קשירת קשר לפשע, עבירה של ביצוע עסקה אחרת בסמים במסגרת ארגון פשיעה, ועבירה של עשיית פעולה ברכוש אסור במסגרת ארגון פשיעה.

### יצחק

 ערך מורחב – **יצחק אברג'יל**  

יצחק אברג'יל (במרכז), בליווי שוטרים ישראליים בנמל התעופה בן-גוריון, 12 בינואר 2011
יצחק אברג'יל (נולד ב-1969) נחשב לאחד מראשי הפשע המאורגן בישראל, אברג'יל הורשע בעבירות רצח ניסיון רצח וניהול ארגון פשע.

### אברהם

אברהם אברג'יל כלוא באשמת סמים וניסיונות רצח.

נכסים
-----

עדות מ-2004 על עוצמת משפחת אברג'יל הייתה רשימת נכסים השייכת לארגון אברג'יל, שגובשה על ידי משטרת ישראל. היא כוללת 37 חברות, 48 דירות ו-56 כלי רכב (שחלקם הגדול מכוניות פאר וכלי שיט).

קישורים חיצוניים
----------------

ויקישיתוף מדיה וקבצים בנושא **משפחת אברג'יל** בוויקישיתוף
* "תיק 512": הסדרה התיעודית שמספרת את סיפורה של משפחת אברג'יל, באתר כלכליסט, 7 ביולי 2022

הערות שוליים
------------

1. ↑  Satellite News and latest stories | The Jerusalem Post, fr.jpost.com
2. ↑  אבי כהן ואפרת וייס, הולנד: נעצר איציק אברג'יל, מראשי הפשע בארץ, באתר ynet, 8 בספטמבר 2004
3. ↑  Glickman, Aviad (2008-08-26). "Abargil to be extradited to US for slew of crimes". *Ynetnews* (באנגלית). נבדק ב-2022-10-07.
4. ↑  אפרת וייס ורענן בן צור, חשד: אברג'יל הכריח את האסיר אלזם לשתות ציאניד, באתר ynet, 13 במרץ 2006
5. ↑  ה"גארדיאן": משפחת אברג'יל היא אחד מקרטלי הסמים הגדולים בעולם, באתר חדשות 13 (לשעבר ערוץ עשר), 18 ביולי 2013
6. ↑  דניאל אלעזר, עדות אברג'יל ממשיכה: "כשאחי נרצח היה לי בלאק-אאוט", באתר כאן – תאגיד השידור הישראלי, 18 בדצמבר 2018
7. ↑  פנחס יחזקאלי: מאיר, ה'מוח' של משפחת אברג'יל, נחלץ מפרשיה 512, באתר ידע, ‏25 בספטמבר 2017
8. ↑  גור מגידו, ‏"פרשה 512": יצחק אברג'יל חשוד בניסיון לחסל את זאב רוזנשטיין, באתר גלובס, 19 במאי 2015
9. ↑  הארץ
10. ↑  פנחס יחזקאלי: מאיר, ה'מוח' של משפחת אברג'יל, נחלץ מפרשיה 512, באתר ייצור ידע, ‏25 בספטמבר 2017
11. ↑  "Abergil Assets: 37 Firms, 56 Cars and 38 Apartments". *Haaretz* (באנגלית). נבדק ב-2022-10-07.